CELEX: 32004D0520
Language: et
Date: 2004-06-14 00:00:00
Title: 2004/520/EÜ:Nõukogu otsus, 14. juuni 2004, millega sätestatakse Serbia ja Montenegro, kaasa arvatud Kosovo, nagu on määratletud ÜRO Julgeolekunõukogu 10. juuni 1999. aasta resolutsioonis 1244, Euroopa partnerluse põhimõtted, prioriteedid ja tingimused

26.6.2004   
            
            
               ET
            
            
               Euroopa Liidu Teataja
            
            
               L 227/21
            
         
      NÕUKOGU OTSUS,
   
   14. juuni 2004,
   millega sätestatakse Serbia ja Montenegro, kaasa arvatud Kosovo, nagu on määratletud ÜRO Julgeolekunõukogu 10. juuni 1999. aasta resolutsioonis 1244, Euroopa partnerluse põhimõtted, prioriteedid ja tingimused
   (2004/520/EÜ)
   EUROOPA LIIDU NÕUKOGU,
   võttes arvesse Euroopa Ühenduse asutamislepingut,
   võttes arvesse nõukogu määrust (EÜ) nr 533/2004, 22. märts 2004 Euroopa partnerluste loomise kohta stabiliseerimis- ja assotsieerimisprotsessi raames (1) ning eriti selle artiklit 2,
   võttes arvesse komisjoni ettepanekut
   ning arvestades järgmist:
   
               (1)
            
            
               19. ja 20. juunil 2003 Thessalonikis kokku tulnud Euroopa Ülemkogu kiitis heaks “Thessaloniki arengukava Lääne-Balkani piirkonna jaoks: liikudes Euroopa integratsiooni poole”, milles Euroopa partnerluste väljatöötamist käsitletakse ühe stabiliseerimis- ja assotsieerimisprotsessi intensiivistamise vahendina.
            
         
               (2)
            
            
               Määruses (EÜ) nr 533/2004 sätestatakse, et nõukogu peab kvalifitseeritud häälteenamusega komisjoni ettepaneku põhjal otsustama Euroopa partnerlustes sisalduvad põhimõtted, prioriteedid ja tingimused ning samuti nende hilisemad kohandused. Ühtlasi sätestatakse määruses, et Euroopa partnerluste edasine rakendamine tagatakse stabiliseerimis- ja assotsieerimisprotsessi raames loodud mehhanismide, eelkõige aastaaruannete abil.
            
         
               (3)
            
            
               Komisjoni 2004. aasta aastaaruandes esitatakse analüüs Serbia ja Montenegro, kaasa arvatud Kosovo, nagu on määratletud ÜRO Julgeolekunõukogu resolutsioonis 1244, Euroopa Liitu edasise integreerumise ettevalmistamisest ning määratletakse edasise töö prioriteetsed valdkonnad.
            
         
               (4)
            
            
               Euroopa Liitu edasise integreerumise ettevalmistamiseks peaksid Serbia ja Montenegro pädevad asutused töötama välja plaani, mis sisaldab ajakava ning üksikasjalikke andmeid meetmete kohta, mida Serbia ja Montenegro kavatsevad võtta selle eesmärgi saavutamiseks. Kuna Kosovo on hetkel ÜRO Julgeolekunõukogu resolutsioonist 1244 tulenevalt rahvusvahelise ajutise valitsuse halduse all, tuleb Kosovo ÜRO ajutise valitsuse alluvuses töötada välja eraldi kava tegelemaks Kosovot puudutavate prioriteetidega,
            
         ON VASTU VÕTNUD JÄRGMISE OTSUSE:
   Artikkel 1
   Vastavalt määruse (EÜ) nr 533/2004 artiklile 1 on Serbia ja Montenegro, kaasa arvatud Kosovo, nagu on määratletud ÜRO Julgeolekunõukogu resolutsioonis 1244, Euroopa partnerluse põhimõtted, prioriteedid ja tingimused sätestatud käesoleva otsuse lisas, mis moodustab käesoleva otsuse lahutamatu osa.
   Artikkel 2
   Euroopa partnerluse rakendamist kontrollitakse stabiliseerimis- ja assotsieerimisprotsessi raames loodud mehhanismide abil
   Artikkel 3
   Käesolev otsus jõustub kolmandal päeval pärast selle avaldamist Euroopa Liidu Teatajas.
   
      Luksemburg, 14. juuni 2004.
      
         
            Nõukogu nimel
         
         
            eesistuja
         
         B. COWEN
         
      
   
   
      (1)  ELT L 86, 24.3.2004, lk 1.
   
      LISA
      1.   SISSEJUHATUS
      Thessaloniki arengukavas määratletakse stabiliseerimis- ja assotsieerimisprotsessi intensiivistamise viisid ja vahendid, muuhulgas Euroopa partnerluste kasutuselevõtmise kaudu.
      Komisjoni aastaaruande kohaselt on Serbia ja Montenegro, kaasa arvatud Kosovo, nagu on määratletud ÜRO Julgeolekunõukogu resolutsioonis 1244 (edaspidi “Serbia ja Montenegro, kaasa arvatud Kosovo”), Euroopa partnerluse eesmärk määratleda tegevusprioriteedid, et toetada jõupingutusi Euroopa Liidule lähenemiseks ühtse raamistiku alusel. Need prioriteedid on kohandatud Serbia ja Montenegro, kaasa arvatud Kosovo, erivajadustele ning ettevalmistatuse tasemele ning neid ajakohastatakse vastavalt vajadusele. Euroopa partnerlus sisaldab samuti juhiseid Serbiale ja Montenegrole, kaasa arvatud Kosovo, antava finantsabi kohta.
      Serbialt ja Montenegrolt, kaasa arvatud Kosovo, eeldatakse plaani vastuvõtmist, mis sisaldaks ajakava ja üksikasjalikke andmeid selle kohta, kuidas kavatsetakse Euroopa partnerluse prioriteete saavutada. Plaanis tuleks samuti märkida, mil viisil püütakse saavutada Thessaloniki arengukavas püstitatud eesmärgid, organiseeritud kuritegevuse ja korruptsiooni vastu võitlemise prioriteedid, mis määratleti 2002. aastal Londonis toimunud konverentsil ja 28. novembril 2003 Brüsselis EL ja Lääne-Balkani Foorumi raames toimunud ministrite kohtumisel, ning meetmed, mida iga Lääne-Balkani riik tutvustas Ohridis toimunud ühtset piirikontrolli käsitlevale konverentsile järgnenud kohtumisel Belgradis 5. novembril 2003.
      2.   PÕHIMÕTTED
      Stabiliseerimis- ja assotsieerimisprotsess jääb Lääne-Balkani riikide Euroopa suunalise arengu raamistikuks kuni nende ühinemiseni tulevikus.
      Serbia ja Montenegro, kaasa arvatud Kosovo, jaoks määratletud põhiprioriteedid vastavad tema suutlikkusele täita 1993. aastal Kopenhaagenis toimunud Euroopa Ülemkogul püstitatud kriteeriume ning stabiliseerimis- ja assotsieerimisprotsessi nõudeid, mis nõukogu on määratlenud oma 29. aprilli 1997 aasta ja 21.—22. juuni 1999. aasta järeldustes, Zagrebis 24. novembril 2000. aastal toimunud tippkohtumise lõppdeklaratsioonis ja Thessaloniki arengukavas.
      3.   PRIORITEEDID
      Komisjoni aastaaruandes hinnatakse tehtud edusamme ja märgitakse valdkonnad, milles riik peab oma jõupingutusi suurendama. Käesolevas Euroopa partnerluses loetletud prioriteedid on valitud selle põhjal, et nende täitmine või nende oluline edendamine lähiaastatel oleks Serbiale ja Montenegrole, kaasa arvatud Kosovo, jõukohane. Eristatakse lühiajalisi prioriteete, mille täitmist eeldatakse ühe kuni kahe aasta jooksul ja keskmise tähtajaga prioriteete, mille täitmist eeldatakse kolme kuni nelja aasta jooksul.
      Euroopa partnerluses sätestatakse 2004. aasta aastaaruandes sisalduva analüüsi põhjal Serbia ja Montenegro, kaasa arvatud Kosovo, Euroopa Liitu edasise integreerumise ettevalmistamise peamised prioriteetsed valdkonnad. Tuleks meeles pidada, et õigusaktide ühtlustamise korral ei piisa ainult EL acquis’ inkorporeerimisest õigusaktidesse; selle täielik rakendamine tuleb samuti ette valmistada.
      Serbiat ja Montenegrot puudutavad prioriteedid ja konkreetselt Kosovot puudutavad prioriteedid on esitatud lisatud nimekirjades.
      4.   KAVANDAMINE
      Stabiliseerimis- ja assotsiatsiooniprotsessi raames eraldatakse ühenduse abi Lääne-Balkani riikidele vastavate finantsinstrumentidega ning eelkõige vastavalt nõukogu 5. detsembri 2000. aasta määrusega (EÜ) nr 2666/2000, (1) mis käsitleb Albaania, Bosnia ja Hertsegoviina, Horvaatia, Jugoslaavia Liitvabariigi ning endise Jugoslaavia Makedoonia Vabariigi abistamist; sellest tulenevalt ei oma käesolev otsus finantsmõju. Lisaks on Serbial ja Montenegrol, kaasa arvatud Kosovo, tulevikus juurdepääs rahastamisele mitme riigi vaheliste ja horisontaalprogrammide raames. Komisjon teeb koostööd Euroopa Investeerimispangaga ja rahvusvaheliste finantsinstitutsioonidega, eelkõige Euroopa Rekonstruktsiooni ja Arengupangaga ning Maailmapangaga, eesmärgiga hõlbustada stabiliseerimis- ja assotsiatsiooniprotsessiga seotud projektide kaasfinantseerimist.
      5.   TINGIMUSLIKKUS
      Ühendus abistab stabiliseerimis- ja assotsiatsiooniprotsesside raames Lääne-Balkani riike tingimusel, et toimuvad jätkuvad edusammud Kopenhaageni poliitiliste kriteeriumite täitmisel. Nende üldtingimuste mittetäitmise tulemusena võib nõukogu võtta asjakohaseid meetmeid, lähtudes nõukogu määruse (EÜ) nr 2666/2000 artiklist 5.
      Ühenduse abi suhtes kehtivad samuti tingimused, mille nõukogu on määratlenud oma 29. aprilli 1997. aasta järeldustes, eelkõige osas, mis puudutab kasusaaja ettevõtte poolt endale võetud kohustusi teostada demokraatlikke, majanduslikke ja institutsioonilisi reforme, võttes arvesse käesolevas Euroopa partnerluses sätestatud prioriteete.
      6.   JÄRELEVALVE
      Euroopa partnerluse järelevalve on tagatud stabiliseerimis- ja assotsiatsiooniprotsesside raames loodud mehhanismide raamistikuga, nimelt stabiliseerimis- ja assotsiatsiooniprotsesside aastaaruandega.
      SERBIA JA MONTENEGRO (2)
      
      LÜHIAJALISED PRIORITEEDID
      Poliitiline olukord
      Demokraatia ja õigusriik
      
         Põhiseadusega seotud küsimused — täita täies ulatuses põhiseaduslikku hartat ning tagada riigi efektiivne toimimine. Eelkõige täita kõiki põhiseaduslikus hartas sätestatud veel täitmata kohustusi, nimelt riigikohtu asutamine koos selle täpseid võimupiire käsitleva lepinguga. Vaadata üle vabariikide põhiseadused, lähtudes põhiseaduslikust hartast. Võtta vastu riigi parlamendi kodukord ja asutada parlamendi komiteed. Tagada riiklike institutsioonide finantsiline elujõulisus, finantseerides neid regulaarselt kooskõlas kokkulepitud põhimõtetega ning koostades institutsioonide individuaalsed eelarved (hõlmates personali- ja tegevuskulusid).
      
         Sõjaväereform — võtta vastu kaitsestrateegia ja sõjaline doktriin kooskõlas demokraatlike põhimõtetega; valmistada ette ja võtta vastu läbipaistev ja nõuetele vastav õigusraamistik, et lahendada sõjaväe varadega seotud lahendamata probleemid.
      
         Valimisseaduse reform — Serbias: viia lõpule käimasolev valimisseaduse reform (hõlmates valijate registrit), et viia valimissüsteem vastavusse rahvusvaheliste standarditega, nimelt vaadates üle valimisseadused, järgides demokraatlike institutsioonide ja inimõiguste büroo soovitusi, ja rakendades täies ulatuses poliitiliste parteide finantseerimist käsitlevad õigusaktid.
      Avaliku halduse reform:
      Tõsta ja säilitada Euroopa integratsiooniga tegelevate institutsioonide haldussuutlikkust riiklikul ja vabariigi tasandil (personali, koolituse ja varustuse osas) ning parandada koostööd nende vahel.
      Serbias: võtta vastu põhjalik strateegia avaliku halduse reformimise kohta, kaasa arvatud kavandatavate tegevuste täpne ajakava, ning eelkõige pöörata tähelepanu avalike teenistujate palgasüsteemi reformimisele ja sellega seotud inimressursside arengumeetmetele; asutada ja ülal pidada vastavaid institutsioone ning eraldada vajalikud vahendid; koostada valitsust ja avalikku teenistust käsitlevad õigusaktid.
      Montenegros: rakendada avaliku halduse reformi strateegia, eelkõige võtta vastu avalikku teenistust käsitlevad õigusaktid ja alustada nende rakendamist, et tagada avaliku teenistuse professionaalsus ja vastutavus. Rakendada avalike teenistujate ja ametnike palgasüsteemi käsitlev seadus.
      Kohtureform:
      Tagada sõjaväelise kohtualluvuse tõrgeteta üleandmine tsiviilkohtutele kooskõlas põhiseadusliku hartaga.
      Serbias: ajakohastada ja suurendada kohtusüsteemi tõhusust ja sõltumatust, eelkõige kaubanduskohtute osas; tagada sõjakuritegude prokuratuuri töökorralduse sõltumatus. Teha ettevalmistusi haldus- ja apellatsioonikohtute asutamiseks.
      Montenegros: jätkata ettevalmistusi kriminaalkoodeksi ja kriminaalmenetluse koodeksi ning prokuratuuriseaduse rakendamiseks, eelkõige tagada organiseeritud kuritegevusega tegeleva spetsiaalse prokuratuuri töökorralduse sõltumatus. Asutada haldus- ja apellatsioonikohtud.
      Korruptsioonivastane võitlus:
      Mõlemas vabariigis: koostada kõikehõlmav korruptsioonivastase tegevuse strateegia kooskõlas Euroopa Nõukogu standarditega ja võtta vastu huvide konflikti käsitlev seadus.
      Inimõigused ja vähemuste kaitse
      
         Euroopa Nõukogu ees võetud kohustused — täita kõik lühiajalised kohustused, mis tulenevad Euroopa Nõukogu liikmesusest, kaasa arvatud Euroopa inimõiguste ja põhivabaduste kaitse konventsiooni ja Euroopa piinamise tõkestamist käsitleva konventsiooni ühetaoline tõhus rakendamine riikide ühenduses.
      Ombudsman:
      Serbias: võtta vastu õigusaktid inimõiguste ombudsmani ameti asutamiseks.
      Montenegros: tõsta ombudsmani ameti haldussuutlikkust.
      
         Piinamiste välistamine: mõlemas vabariigis: võtta kõikehõlmavaid ja läbipaistvaid meetmeid kõigi väidetavate piinamisjuhtude suhtes.
      Sõna- ja ühinemisvabadus:
      Serbias: vähendada karistusi laimu eest. Jõustada meediat käsitlevad õigusaktid, eelkõige ringhäälingute seadus, tagades audiovisuaalnõukogu poliitilise sõltumatuse. Kooskõlas Euroopa Nõukogu standarditega võtta vastu seadus vaba juurdepääsu kohta teabele. Luua keskkond (kaasa arvatud finantsaspektid), mis soodustab valitsusväliste ja kodanikuühiskonna organisatsioonide arengut, hõlmates samuti tööturu osapooli, nimelt võttes vastu ühendusi käsitleva seaduse ning seaduse välisriikide valitsusväliste organisatsioonide õigusliku seisundi kohta.
      Montenegros: kooskõlas Euroopa Nõukogu standarditega võtta vastu seadus, mis käsitleb juurdepääsu avalikule teabele. Võtta vastu strateegia valitsusväliste organisatsioonide ja valitsusorganite koostöö kohta.
      
         Omandiõigused: mõlemas vabariigis: võtta vastu/rakendada omandi tagastamist käsitlevad õigusaktid.
      
         Pagulased, ümberasustatud isikud ja rahvusvähemused: tagada piisav koostöö riikide ühenduse ja vabariikide vahel pagulaste, ümberasustatud isikute ja rahvusvähemuste seadusliku aluse ja õiguste praktilise kaitse osas. Tugevdada koostööd Bosnia ja Hertsegoviinaga ning Horvaatiaga, et võimaldada pagulaste tagasipöördumine. Alustada läbirääkimisi Pristinaga ümberasustatud isikute tagasipöördumise ning sellega seotud omandi- ja sotsiaalsete õiguste teemal. Mõlemas vabariigis: muuta õigusakte kõigi diskrimineerivate sätete tühistamiseks. Montenegros: kaotada õigusaktides esinevad keelud, mis takistavad pagulastel töötamist, ning muuta piiravaid sätteid, et võimaldada neil taotleda kodakondsust.
      Piirkondlik ja rahvusvaheline koostöö/kohustused
      Tagada täieulatuslik koostöö rahvusvahelise endise Jugoslaavia kriminaaltribunaliga (ICTY).
      Austada täielikult ÜRO Julgeolekunõukogu resolutsiooni 1244 ja jätkata läbirääkimisi Pristinaga ühiseid huvisid puudutavates praktilistes valdkondades. Tagada UNMIK reisidokumentide ja autode numbrimärkide tunnustamine.
      Tugevdada stabiilsust ja piirkondlikku koostööd. Järgida stabiliseerimis- ja assotsieerimisprotsessi nõudeid ja piirkondliku koostöö alaseid Thessaloniki kohustusi. Ratifitseerida ja jõustada täies ulatuses kõik riigi poolt sõlmitud vabakaubanduslepingud. Alustada  Kagu-Euroopa transpordi piirkondliku tuumikvõrgu vastastikuse mõistmise memorandumi rakendamist ja eelkõige võtta meetmeid koostöömehhanismide, muuhulgas juhtivkomitee ja Kagu-Euroopa transpordi vaatluskeskuse loomiseks. Teha edusamme Kagu-Euroopa piirkondlikku energiaturgu käsitleva 2003. aasta Ateena vastastikuse mõistmise memorandumi raames võetud kohustuste täitmiseks.
      Majanduslik olukord
      Turumajandus ja struktuurireformid
      
         Säilitada makromajanduslik stabiilsus. Rakendada 2004. aasta eelarve, mis peegeldab veelgi enam vajalikke rahandusalaseid kohandusi ja konsolideerimist. Jätkata jõupingutuste tegemist eesmärgiga saavutada kokkulepe kommertskreeditoridega (London Club) võlgade restruktureerimiseks. Eelkõige Serbias: säilitada mõistlik rahanduspoliitiline hoiak, mida toetab nõuetele vastav vahetuskursipoliitika, ning luua veelgi tõhusamad rahalised instrumendid eesmärgiga parandada rahaagregaatide sihtotstarbelist kasutamist.
      
         Liberaliseerida hinnad ja kõrvaldada halduskontroll. Eelkõige kohandada energiahinnad kulude katmise tasemeni, samuti asendada kõik vaesematele tarbijatele ettenähtud hinnatoetused otseste ülekannetega.
      
         Kiirendada suurte ühiskonna ja riigi omandis olevate ettevõtete ümberkorraldamist, erastamist ja/või likvideerimist. Kiirendada samuti suurte avaliku sektori ettevõtete (elektrienergia, õli ja gaas, raudtee, lennundus, telekommunikatsioonid jne) ümberkorraldamist. Jätkata intensiivsemalt. pangandussektori reforme ja eelkõige enamike riigi omandis olevate pankade erastamise ettevalmistamist Serbias. Tagada piisavate eelarveliste vahendite eraldamine koondamis- ja ümberkorralduskulude katteks.
      
         Arendada välja stabiilne ja toimiv maa- ja kinnisvaraturg. Koostada katastrit käsitlevad õigusaktid.
      Tööhõivepoliitika
      Mõlemas vabariigis: töötada välja ja rakendada põhjalik tööhõive suurendamise ja töötuse tõkestamise strateegia, eelkõige kutsehariduse ja tööturureformide osas, kaasates kõiki asjassepuutuvaid osapooli; parandada riiklikke tööhõiveameteid ja eraldada selle teostamiseks piisavalt personali ja rahalisi vahendeid.
      
         Töötada välja usaldusväärne statistika. Vaadata üle ja võtta vastu statistika üldine kava eesmärgiga tagada selge vastutuste jaotus kolme statistikaameti vahel riikide ühenduse tasandil ja vabariigi tasandil ning tõhus koostöö nende vahel. Võtta vastu statistikat käsitlevad õigusaktid riikide ühenduse tasandil ning mõlemas vabariigis.
      Riigi rahanduse juhtimine
      
         Jätkata poollegaalse majanduse ametlikuks muutmist ja maksubaasi laiendamist, rakendades selleks riiklike kulutuste haldamise süsteemi (riigikassa, riiklik rahvusvaheline finantskontroll) ja kõikehõlmavaid maksureforme, tehes vähem erandeid ja kohaldades madalamaid maksumäärasid eelkõige tööjõule, ja maksuseaduste parandatud elluviimist.
      Eelkõige Serbias võtta vastu ja rakendada maksureformi pakett, kaasa arvatud käibemaksu ja asjassepuutuvate vajalike infotehnoloogiliste süsteemide kasutuselevõtt. Jätkata riikliku maksuameti tugevdamist ja ajakohastamist, keskendudes tulude kogumisele ja kontrollimisele, et vähendada maksupettusi.
      Montenegros alustada kehtivate maksuseaduste ja haldusmenetluste läbivaatamist, et tagada maksuseaduste tõhus ja mittediskrimineeriv rakendamine. Tugevdada makse käsitlevate õigusaktide toimimist avalikus halduses, et tõhusalt koguda ja kontrollida eelarvetulusid, eelkõige käibemaksu.
      Mõlemas vabariigis tuleb ühtlustada käibemaksu käsitlevad õigusaktid ja nende rakendamine riikide ühenduse raames, et mitte tekitada takistusi siseturu toimimisel.
      EL Standardid
      Siseturg ja kaubandus
      
         Viia lõpule ja rakendada täies ulatuses kõik siseturu-/kaubandusalase tegevuskava elemendid. Eelkõige tuleb kiiresti pöörata tähelepanu kõigi toodete ühiste tariifide määratlemisele ja kooskõlastada kõik impordilõivud ja tariifid, järgides vastavat tariifide ühtlustamise ajakava.
      
         Kaotada kõik impordimaksud ja lisamaksud, mis kehtestati rikkudes EL ühepoolsete kaubandussoodustuste klauslit meetmete rakendamiskeelu kohta.
      
         Kaotada impordi litsentsimise süsteem terase ja rauatoodete kohta, mis kehtestati rikkudes EL ühepoolsete kaubandussoodustuste klauslit meetmete rakendamiskeelu kohta. Kaotada raud- ja mitteraudmetallide ning toornaha eksporditollimaksud.
      
         Tagada riigis vajalikud institutsioonid, mis toimiksid kaubanduse/tolli ühtse rahvusvahelise vahendajana, eelkõige tugevdades ühtset tolliametit, veterinaar-/fütosanitaartalituse kontaktasutust ja statistikaametit ning andes nendele institutsioonidele vajalikud volitused.
      Jätkata tolliametite ajakohastamist, et tagada nende edasine areng kõrgetasemelise haldussuutlikkusega ametiteks. Tugevdada halduskoostööd ja tagada jätkuvalt kohustuste täitmine, mis on seotud soodustingimustel kauplemise korra rakendamisega (päritolu).
      
         Kaotada olemasolevad takistused riigi siseturu toimimisel ja vältida uute tekkimine vastavalt põhiseadusliku harta sätetele. Tagada kodu- ja välismaistele ettevõtetele turulepääs kogu riigi ulatuses kaupade, teenuste, kapitali ja isikute osas. Tagada konsultatsioon seadusandluse valdkonnas ja kohaldada vastastikuse tunnustamise põhimõtet vabariigi kõigi turulepääsu käsitlevate otsuste osas.
      Rakendada Serbias ja Montenegros kooskõlastatud ja tõhus riigihangete skeem. Tagada läbipaistev menetlus, sõltumata kõnealuse lepingu maksumusest, ning vältida diskrimineerimist Serbia ja Montenegro tarnijate vahel.
      Seada sisse otseside äriregistrite vahel, et kindlustada üleriigiline asutamisvabadus. Serbias võtta vastu seadus, millega viiakse äriregister kaubanduskohtutelt üle sõltumatule agentuurile.
      
         Tagada üleriigiline konkurentsipoliitika, mida kohaldatakse kõigi konkurentsivastaste mõjude korral nii vabariikides kui ka nende vahel ning samuti mõjude korral kahepoolsele kaubandusele Euroopa Liiduga. Tagada haldussuutlikkus kõnealuste reeglite tõhusaks ja sõltumatuks rakendamiseks, kaasa arvatud ühtse konkurentsiameti tugevdamine riiklikul tasandil. Asutada riigiabi koordineerimiskeskused ja esimese sammuna riigiabi juhtimisel luua täielikult läbipaistev riigiabi süsteem. Tagada kooskõlastatud horisontaalne lähenemisviis konkurentsipoliitika soodustamiseks.
      
         Tugevdada intellektuaalomandi õiguste kaitset võttes vastu muudetud seadused. Tagada ühtlustatud kriminaalõiguslikud sätted ja tugevdada nende rakendamise võimet kõnealuses valdkonnas, nimelt piiriüleste teenuste osas.
      Rakendada vastav raamatupidamissüsteem kommertspankades, et tagada kapitali vaba liikumine vabariikide vahel.
      Valdkondade poliitikad
      Põllumajandus:
      Serbias võtta vastu toidu ohutust käsitlevad õigusaktid ja tugevdada toiduohutuse järelevalvet teostavaid laboreid; võtta vastu veterinaarküsimusi käsitlevad õigusaktid ja tugevdada kontrolli. Asutada toiduahela laborite agentuur.
      Montenegros: rakendada veterinaarküsimusi (kaasa arvatud kalatooted) käsitlev seadus ja asutada veterinaar- ja fütosanitaarlaborid, kaasa arvatud kala ja veini jaoks; tugevdada kontrolli.
      Transport:
      Serbias: võtta vastu raudtee seadus. Alustada riikliku transpordistrateegia väljaarendamist, kaasa arvatud valdkonna majanduslik elujõulisus.
      Montenegros: võtta vastu maanteetranspordi seadus (kaasa arvatud seaduse rakendamiseks vajalike asjassepuutuvate struktuuride loomine) ja alustada selle rakendamist ning võtta vastu raudteetransporti käsitlev seadus.
      Energeetika:
      Serbias: võtta vastu energeetikat käsitlev seadus ja asutada energeetika valdkonda reguleeriv sõltumatu amet, jätkata energiajaamade keskkonnaauditeid ning tegeleda suuremate saastajatega seotud probleemidega.
      Montenegros: koostada ja võtta vastu energeetikavaldkonna arengustrateegia, mis hõlmab ka energiakasutamise tõhustamise strateegiat; tugevdada majandusministeeriumi haldussuutlikkust energeetikavaldkonnas; jagada osadeks kompleksettevõtted ja ümberstruktureerida elektrienergia ettevõte.
      Tööstus ning väike- ja keskmise suurusega ettevõtted:
      Mõlemas vabariigis: jätkata Euroopa väikeettevõtluse harta rakendamist.
      Serbias: võtta vastu muudetud pankrotiseadus.
      Montenegros: kujundada ümber ja ratsionaliseerida ettevõtete ümberstruktureerimise ja erastamisega tegelevad institutsioonid, nimelt arengufond. Asutada eraldiseisev investeeringute soodustamise agentuur. Jätkata hiljuti asutatud riikliku garantiifondi elluviimist.
      Telekommunikatsioonid:
      Mõlemas vabariigis: tagada elektroonilise side tõhus liberaliseerimine, kaasa arvatud reguleerivate organisatsioonide tugevdamine ja asjakohaste seaduste ja poliitikate kehtestamine kõnealuses valdkonnas.
      Keskkond:
      Serbias: võtta vastu keskkonnakaitset käsitlev seadus ja asutada ning viia tegutsemisvalmidusse keskkonnakaitseagentuur.
      Montenegros: võtta vastu reovee ja tahkete jäätmete käsitlemise strateegia eesmärgiga saavutada vastavus EL acquis’ga.
      JUSTIITS- JA SISEKÜSIMUSTE ALANE KOOSTÖÖ
      
         Õiguskaitsereform: parandada kohtu- ja õiguskaitseorganite vahelist koostööd nii iga vabariigi siseselt kui vabariikide vahel. Täielikult rakendada 2003. aasta detsembris vabariikide siseministeeriumite poolt sõlmitud vastastikuse koostöö memorandum.
      Serbias: võtta vastu politseiseadus, et tõsta politsei professionaalsust ja suurendada usaldatavust. Vaadata läbi kohtusüsteemi korraldust (kohtute seadus, kohtunike seadus, prokuröride seadus ja kõrgema kohtunõukogu seadus) ning kriminaalõigust (kriminaalmenetluse koodeks, kriminaalkoodeks ja täitemenetluse seadus) käsitlevad õigusaktid, nagu on ette nähtud koostööd Euroopa Nõukoguga käsitlevas protokollis.
      Montenegros: võtta vastu politseiseadus ja riigi julgeoleku seadus, et tagada vastavate ametite professionaalsus ja vastutavus.
      
         Piirikontroll: töötada välja riiklik strateegia ja mehhanismid ning tagada nende järjepidev rakendamine vabariiklikul tasandil kooskõlas vastastikuse mõistmise memorandumiga. Alustada valituse poolt vastu võetud ja 28. novembril 2003 aastal EL–Lääne-Balkani Foorumi raames toimunud justiits- ja siseministrite kohtumisel esitletud lühiajaliste meetmete rakendamist, lähtudes 2003. aasta mais toimunud Ohridi piirkondlikust konverentsist riigipiiri turvalisuse ja kontrolli kohta.
      Serbias: võtta edasisi meetmeid piiripolitsei tööd käsitlevate parimate tavade rakendamiseks kooskõlas EL standarditega; jätkata piirikontrolli demilitariseemirimist kooskõlastatult riikliku tasandi asutustega.
      Montenegros: tugevdada piiride tsiviilkontrolli (kaasa arvatud väljaõpe, Schengeni lepingule vastav varustus).
      
         Võidelda organiseeritud kuritegevuse, ebaseadusliku kaubanduse, uimastite ja rahapesu ning terrorismi vastu: tugevdada asutuste vahelist koostööd vabariigis ja vormistada vabariikide vaheline koostöö. Arendada välja varade arestimise suutlikkus. Tugevdada kriminaalluuret. Alustada tegevusele suunatud erimeetmete rakendamist, mille osas lepiti kokku 2003. aasta novembri justiits- ja siseministrite kohtumisel. Astuda vajalikud sammud Europoliga koostöölepingu sõlmimise ettevalmistamiseks. Tõsta suutlikkust võidelda uimastiäriga ja töötada välja riiklik uimastistrateegia kooskõlas EL uimastistrateegia ja vastava tegevuskavaga. Tugevdada inimkaubanduse vastast võitlust, kaasa arvatud inimkaubanduse ohvritele vajalikku abi andes ja kaitset pakkudes. Eelkõige Montenegros: rakendada rahapesuvastane seadus, eelkõige finantsjuurdlusüksuse asutamise teel.
      Laiendada rahvusvahelist koostööd ja rakendada asjakohased rahvusvahelised terrorismivastase võitluse konventsioonid; parandada politsei ja luureteenistuste vahelist koostööd ja infovahetust riigi sees ning teiste riikidega; takistada terrorismiaktide finantseerimist ja ettevalmistamist.
      
         Viisa-, varjupaiga- ja migratsioonipoliitika: töötada välja ühine riiklik viisa-, varjupaiga- ja migratsioonipoliitikat käsitlev strateegia kooskõlas põhiseadusliku hartaga, eelkõige ühtlustades täielikult vabariikides rakendatavad viisarežiimid, võttes vastu varjupaigaseaduse ja jätkates tagasivõtulepingute sõlmimist ja rakendamist. Luua mehhanismid varjupaiga-, migratsiooni- ja viisapoliitika rakendamise jälgimiseks, mis töötatakse välja riiklikul tasandil, kuid rakendatakse vabariiklikul tasandil. Eelkõige mõlemas vabariigis — täielik osalemine asjakohaste riiklike poliitikate vastuvõtmise ja rakendamise koostöömehhanismides.
      KESKMISE TÄHTAJAGA PRIORITEEDID
      Poliitiline olukord
      Demokraatia ja õigusriik
      
         Jätkata relvajõudude ümberkorraldamise protsessi, kaasa arvatud sõjaväe ümberkujundamine ja vajaduse korral selle koosseisu vähendamine (võttes arvesse selle sotsiaalset mõju).
      Jätkata avaliku halduse reformi:
      Arendada edasi Euroopa integratsiooniga seotud struktuure, eelkõige tugevdades eurointegratsiooniameteid, luues hästitoimivad koostöömehhanismid ning eurointegratsiooniüksused erinevates ministeeriumites nii riiklikul kui ka vabariiklikul tasandil.
      Riiklikul tasandil: tagada nõuetele vastav haldussuutlikkus, et riik täidaks oma ülesandeid nõuetekohaselt ja et töötataks välja ning rakendataks riigi avaliku halduse reformi strateegia, kaasa arvatud vajalikud õiguslikud alused.
      Serbias: võtta vastu avaliku teenistuse ja avaliku halduse seadused. Rakendada avaliku teenistuse personali arengumeetmed. Tõsta riikliku ja kohaliku tasandi avaliku halduse suutlikkust (poliitika väljatöötamine ja ministeeriumitevaheline koostöö), eelkõige luues keskse palgasüsteemi. Tugevdada majanduspoliitika väljatöötamise protsessi, näiteks toetades jätkuvalt statistikateenuste tõhustamist ja asutades keskmise tähtajaga majandusplaane koostava üksuse.
      Montenegros: rakendada riigiteenistuse seadus ja asutada personalijuhtimise amet (mis peab kujunema püsivaks asutuseks). Töötada välja koolitus- ja töölevärbamise strateegia. Tugevdada poliitika väljatöötamise protsessi, näiteks jätkuvalt toetades statistikateenuste tõhustamist ja asutades keskmise tähtajaga majandust planeeriva üksuse.
      Parlament:
      Serbias: töötada välja ja rakendada parlamendi reformi strateegia, et viia selle tööstandardid ja ressursid tasemele, mis võimaldaks parlamendil toimida tõhusa institutsioonina.
      Edendada kohalikku omavalitsust:
      Serbias: võtta vastu ja rakendada detsentraliseerimisreform ning tagada piisav kohalik suutlikkus tegeleda muuhulgas haldus- ja finantsküsimuste ning tulevaste piirkondlike programmidega.
      Montenegros: rakendada kohaliku omavalitsuse seadus, eelkõige asutades tasakaalustusfondi.
      Jätkata kohtureformi:
      Serbias: tagada kohtute sõltumatuse ja tõhususe õiguslikud ja praktilised garantiid, kaasa arvatud praeguse ametissemääramise korra reform; rakendada kohustuslikku väljaõpet käsitlevad õigusaktid ja tagada kohtualase koolituskeskuse eelarveline jätkusuutlikkus; luua kõikide tasandite prokuröridele IT-võrgustik; tagada kohtuotsuste täitmine. Arendada välja suutlikkus riigisiseselt sõjakuritegude üle kohut mõista täielikus kooskõlas rahvusvaheliste kohustustega ning koostöös ICTYga. Asutada apellatsiooni- ja halduskohtud.
      Montenegros: tagada kohtunike kohustuslik väljaõpe kohtute seaduse ülevaatamise ja kohtualase koolituskeskuse eelarvelise jätkusuutlikkuse kaudu. Rakendada kohtusüsteemi IT-strateegia.
      Vanglatingimused:
      Serbias: parandada vanglatingimusi kooskõlas Euroopa Nõukogu standarditega, eelkõige mis puudutab selliseid haavatavaid rühmi nagu alaealised õigusrikkujad; tagada karistusasutuste personali edasine väljaõpe ja kinnipidamisruumide parandamine.
      Montenegros: karistusasutuste personali edasine väljaõpe ja kinnipidamistingimuste parandamine.
      Korruptsiooni ja organiseeritud kuritegevuse vastane võitlus:
      Mõlemas vabariigis: võtta vastu ja rakendada laiaulatuslik korruptsioonivastase võitluse strateegia, sealhulgas olemasolevate korruptsioonivastaste vahendite vastuvõtmine ja kohaldamine. Tagada korruptsioonivastase võitluse ÜRO konventsiooni täitmine täies ulatuses. Soodustada EL liikmesriikidest vastavate organiseeritud kuritegevuse vastase võitlusega tegelevate riigiasutuste juurde saadetud kontaktametnike töölevõtmist. Esitada EL kuue kuu tagant aruandeid käegakatsutavate tulemuste kohta, mis on saavutatud organiseeritud kuritegevusega seotud tegevuste kohtuliku uurimisega, vastavalt sellise tegevuse määratlemisele ÜRO rahvusvahelise organiseeritud kuritegevuse vastu võitlemise konventsioonis, tuntud ka Palermo konventsiooni nime all.
      Inimõigused ja vähemuste kaitse
      
         Euroopa Nõukogu ees võetud kohustused. Luua vajalikud mehhanismid kõikide Euroopa Nõukogu ees võetud kohustuste ühtse ja järjepideva täitmise jälgimiseks ja tagamiseks, nagu on sätestatud ühinemisega võetud kohustustes.
      
         Võrdsus: võtta vastu/rakendada diskrimineerimisvastased õigusnormid.
      Sõnavabadus:
      Serbias: muuta Serbia raadio ja televisioon avalik-õiguslikuks ringhäälinguorganisatsiooniks. Toetada meedia arengut kooskõlas EL standarditega. Edendada ajakirjanike ja meediaettevõtete professionaalsust.
      Montenegros: jätkata Montenegro raadio ja televisiooni avalik-õiguslikuks ringhäälinguorganisatsiooniks muutmist; toetada meedia arengut kooskõlas EL standarditega. Edendada ajakirjanike ja meediaettevõtete professionaalsust.
      
         Pagulased, ümberasustatud isikud ja rahvusvähemused: Mõlemas vabariigis: Tagada nimetatud isikute inimõiguste täielik austamine, kaasa arvatud juurdepääs tervishoiuteenustele ning isiklike dokumentide kerge kättesaadavus; tagada õigus valida püsiva tagasipöördumise ja integreerumise vahel; soodustada nende integreerumist, kes otsustavad mitte tagasi pöorduda. Serbias: Võtta vastu pagulasi käsitlevad uued õigusaktid; jätkata riikliku strateegia rakendamist.
      Piirkondlik ja rahvusvaheline koostöö
      
         Jätkata piirkondliku koostöö parandamist. Jätkata piirkondliku kaubanduse liberaliseerimise süvendamist kehtivate vabakaubanduslepingute alusel. Teha ettevalmistusi Serbias ja Montenegros ühendatud piirkondliku energiaturu loomiseks 2005. aastal, lähtudes Kagu-Euroopa piirkondlikku energiaturgu käsitlevast Ateena protsessist. Jätkata Kagu-Euroopa transpordi piirkondliku tuumikvõrgu arendamist käsitleva vastastikuse mõistmise memorandumi rakendamist.
      Majanduslik olukord
      Turumajandus ja struktuurireformid
      
         Jätkata jätkusuutlikku makromajanduspoliitikat: jätkata rahandusalast kohandamist ja konsolideerimist, et vähendada suhteliselt suuri rahandusalaseid ebavõrdsusi ja saavutada eelkõige välistasakaal. Võtta arvesse struktuurireformide paratamatuid kulusid ning suurenevaid intressimakseid, seada nii lühiajalist kui keskmise tähtajaga eelarvet koostades riiklikud kulutused selgesse tähtsuse järjekorda; eelkõige vähendada toetusi, ülekandeid ja riigiteenistuse kulutusi palkadele. Pidevalt vähendada riiklike kulutuste osatähtsust sisemajanduse kogutoodangus ning täiendada mõistlikku rahapoliitikat ettevaatliku vahetuskursipoliitikaga. Serbias: Kujundada ümber tervishoiusüsteem, eelkõige tervisekindlustusfond, eesmärgiga tagada selle rahanduslik jätkusuutlikkus ning parandada tervisekaitset ja rahvastiku tervist.
      
         Viia lõpule erastamisprotsessid ja rahandusalane (pankade) ümberkujundamine.
      
         Tugevdada ettevõtluskeskkonda, et soodustada erasektori arengut ja tööhõivet koos konkurentsivõimeliste turgude, võrdsete võimaluste ning finantside kättesaadavusega rahandussektori arendamise läbi.
      
         Saavutada stabiilne ning toimiv maa- ja kinnisvaraturg. Võtta vastu ja rakendada katastrit käsitlevad õigusaktid. Käivitada maareform ning suurte majandite ümberkujundamine ja erastamine.
      Riigi rahanduse juhtimine
      
         Parandada eelarvemenetlust ja finantsjuhtimist: toetada eelarve ettevalmistamise ja täitmise suutlikkuse suurendamist, et võimaldada seada prioriteete. Parandada finantsjuhtimist keskvalitsuse ja kohaliku omavalitsuse tasandil. Võtta vastu ülemauditi ameti seadus.
      Kehtestada siseriiklike ja rahvusvaheliste rahaliste vahenditega seotud võimalike pettusjuhtumite ja muude eeskirjaderikkumiste tuvastamise, menetlemise ja edasise uurimise tõhus kord.
      Jätkata rahandusalaste õigusaktide ja haldusmenetluse läbivaatamist, et tagada maksuseaduse tõhus ja mittediskrimineeriv rakendamine. Jätkata maksuametite haldussuutlikkuse tõstmist.
      EL Standardid
      Siseturg ja kaubandus
      
         Kehtestada täielikult ühtne väliskaubanduskord siseturu/kaubanduse tegevuskava raames. Rakendada kõikidele toodetele pärast ettenähtud üleminekuperioodide lõppu ühtsed tariifid ja maksud.
      Tagada tollireformi kava täielik rakendamine, et tagada haldussuutlikkuse kõrge tase.
      Valdkondade poliitikad
      Tööstus ning väike- ja keskmise suurusega ettevõtted:
      Serbias: rakendada Euroopa väikeettevõtluse harta. Ratsionaliseerida kaubanduskoja keeruline ülesehitus. Võtta meetmeid, et soodustada valitsusväliste organisatsioonide mikrokrediidivõimalusi.
      Montenegros: rakendada Euroopa väikeettevõtluse harta. Jätkata riikliku garantiifondi asutamist ja arendamist. Arendada edasi dialoogi riikliku ja erasektori vahel, kaasa arvatud väike- ja keskmise suurusega ettevõtete agentuuri kaudu, luues ametlikud mehhanismid konsulteerimiseks ja ettevõtluse propageerimiseks.
      Telekommunikatsioonid:
      Võtta üle ja rakendada uus EL elektroonilise side raamistik.
      Põllumajandus:
      Serbias: jätkuvalt tõsta poliitika määratlemise ja elluviimise haldussuutlikkust. Töötada välja maaelu arengupoliitika ja alustada selle rakendamist. Jätkata veterinaar-, sanitaar-, fütosanitaar- ning toiduohutust käsitlevate seaduste ja kontrollimeetmete tugevdamist, kaasa arvatud veinilaborid. Parandada jäätmekäsitlust ja vähendada põllumajanduse põhjustatud saastet.
      Montenegros: võtta vastu põllumajandust, maaelu arendamist, kalandust ja fütoveterinaarküsimusi hõlmav üldstrateegia. Toetada põllumajandusministeeriumi suutlikkuse suurendamist. Võtta vastu fütosanitaarküsimusi käsitlev seadus.
      Transport:
      Serbias: võtta vastu ja rakendada transpordipoliitikat käsitlev strateegia (maanteed, raudteed, õhuliiklus ja veeteed). Toetada suutlikkuse suurendamist, kaasa arvatud projektide ettevalmistamine suurinvesteeringuteks. Eraldada piisavad vahendid transpordiinfrastruktuuri ja -asutuste töös hoiuks.
      Montenegros: eraldada piisavad vahendid transpordiinfrastruktuuri ja -asutuste töös hoidmiseks.
      Energeetika:
      Mõlemas vabariigis: Võtta vastu energeetika valdkonna õigusaktid, sealhulgas pikaajaline strateegia keskkonnasäästliku energia osas.
      Serbias: tagada kompleksettevõtete osadeks jagamine ümberkorraldamist ja erastamist silmas pidades. Luua vajalikud institutsionaalsed struktuurid: ülekandesüsteemi operaator, turuettevõtted, energeetika valdkonda reguleeriv amet. Teha edusamme piirkondliku energiaturu loomise suunas (kaasa arvatud vastastikust seotavust käsitlevad teostatavusuuringud).
      Montenegros: tugevdada energiaregulaatorit. Viia lõpule riigisisese energiaturu ümberkorraldamine ja liberaliseerimine; erastada ühingud kõnealuses valdkonnas ja/või võimaldada avaliku sektori/erasektori partnerlussuhete areng.
      Keskkond:
      Mõlemas vabariigis: võtta vastu ja rakendada keskkonnamõju hindamist käsitlevad õigusaktid kooskõlas EL aquis’ga.
      Serbias: võtta vastu ja alustada õhu- (eelkõige elektrijaamade tõttu) ja veesaastet (reovesi) ning pinnasereostust (tahked jäätmed) käsitleva strateegia rakendamist; tõsta haldussuutlikkust eelkõige seoses kavandamise, lubade väljastamise, kontrollimise, järelevalve ning projektijuhtimisega. Töötada välja investeeringute finantseerimise mitmeaastane kava, võttes aluseks hinnangulised kulud ning realistlikud riiklikud ja erasektori rahastamisallikad.
      Montenegros: töötada välja keskkonnaalane üldstrateegia (reovesi, tahked jäätmed, õhk) eesmärgiga võtta vastu keskkonnakaitsealased raamõigusaktid vastavuses EL aquis’ga ning asutada keskkonnakaitseagentuur.
      Justiits- ja siseküsimuste alane koostöö
      
         Jätkata politseisüsteemi ümberkorraldamist: tagada vastutavus; korraldada ümber politseinike haridussüsteem; tagada õiguskaitseorganite vaheline koostöö.
      Piirikontroll:
      Mõlemas vabariigis: riikliku poliitika alusel arendada välja tehniline infrastruktuur ja inimressursid, et rakendada ühine piirikontrollipoliitika, sealhulgas tugevdada piiripolitseid ja tolliasutusi. Parandada piiriülest koostööd, luues uusi piiripunkte.
      Võidelda organiseeritud kuritegevuse, kaubitsemise, uimastite ja rahapesu vastu:
      Mõlemas vabariigis: töötada välja tõhus tunnistajakaitsesüsteem, mis sisaldab nii vabariiklikke kui piirkondlikke elemente. Tugevdada majandus- ja finantskuritegevuse (kaasa arvatud rahapesu ja rahavõltsimine), pettuse ning korruptsiooni vastast võitlust ja parandada seonduvaid siseriiklikke õigusakte.
      Serbias: toetada suutlikkuse suurendamist siseministeeriumis (eelkõige organiseeritud kuritegevuse direktoraadis). Arendada välja agentuuridevahelise teabe jagamise kord ja suutlikkus. Töötada välja tõhus tunnistajakaitsesüsteem, mis sisaldab nii vabariiklikke kui piirkondlikke elemente. Tugevdada finantsuurimisüksust rahandusministeeriumis.
      Montenegros: tõsta haldus- ja õigussüsteemi suutlikkust, et rakendada uus kriminaalkoodeks organiseeritud kuritegevuse osas. Tugevdada siseministeeriumi organiseeritud kuritegevuse vastase võitluse üksust ja tagada kõigi täidesaatvate asutuste tegevuse kooskõlastatus.
      KOSOVO
      NAGU SEDA MÄÄRATLETAKSE ÜRO JULGEOLEKUNÕUKOGU RESOLUTSIOONIS 1244
      LÜHIAJALISED PRIORITEEDID
      Üldised prioriteedid
      
                  —
               
               
                  
                     Turvalise, demokraatliku ja paljurahvuselise Kosovo stabiilse tuleviku tagamise eesmärgil teha märgatavaid edusamme ÜRO peasekretäri eriesindaja ja omavalitsuse ajutiste institutsioonide esindajate poolt 2003. aasta detsembris esitatud ja ÜRO Julgeolekunõukogu poolt kinnitatud standardite saavutamisel Kosovos. Eelkõige võtta Kosovo standardite rakendamise kavas sätestatud konkreetsed meetmed, mis hõlmavad:
                  
                              —
                           
                           
                              demokraatlike institutsioonide toimimist;
                           
                        
                              —
                           
                           
                              õigusriigi põhimõtet;
                           
                        
                              —
                           
                           
                              liikumisvabadust;
                           
                        
                              —
                           
                           
                              püsivat kodumaale tagasipöördumist ja rahvastikurühmade ning nende liikmete õigusi;
                           
                        
                              —
                           
                           
                              majandust;
                           
                        
                              —
                           
                           
                              omandiõigusi;
                           
                        
                              —
                           
                           
                              dialoogi Belgradiga;
                           
                        
                              —
                           
                           
                              Kosovo kaitsekorpust.
                           
                        
            Lisaks eespool nimetatud üldistele prioriteetidele tuleb tegeleda järgmistelisaprioriteetidega:
      
      Poliitiline olukord
      Demokraatia ja õigusriik
      
                  —
               
               
                  
                     Omavalitsuse ajutised institutsioonid peavad võtma kõik ÜRO Kosovo ajutise valitsuse poolt nõutavad vajalikud meetmed, et võidelda 2004. aasta märtsi sündmuste tagajärgedega ja tegeleda nende põhjustega. Esmasteks prioriteetideks peavad olema vähemusrühmade vastu suunatud vägivalla selgesõnaline hukkamõistmine, kõigi ühiskonnarühmade julgeoleku tagamine, ümberasustatud isikute tagasipöördumine, hävitatud ja rikutud vara, sealhulgas ajalooliste ja religioossete mälestusmärkide, taastamine ja ülesehitamine ning kuritegude eest vastutavate isikute vastutusele võtmiseks täieliku koostöö tegemine UNMIK-KFORga.
                  Omavalitsuste ajutised institutsioonid peavad näitama üles täielikku ja tingimusteta pühendumist paljurahvuselisele Kosovole, eelkõige seoses vähemusrühmade liikmete õiguste kaitse ja edendamisega, võrdse turvalisusega, kõigi Kosovo elanike liikumisvabaduse ja jätkuva tagasipöördumisega.
               
            
                  —
               
               
                  
                     Vastavus EL nõuetele: arendada Kosovo valitsuse EL suunalist poliitika kujundamist, luues peaministri büroos mehhanismid valitsuse poliitikate ja seaduste EL nõuetele vastavuse tõhusaks kontrollimiseks; tõstes ministeeriumite tasandil ja Kosovo Assamblee suutlikkust tagada vastavus EL nõuetele.
               
            
                  —
               
               
                  
                     Korruptsiooni ja organiseeritud kuritegevuse vastane võitlus: parandada koostööd UNMIKi ja omavalitsuse ajutiste institutsioonide vahel, et rakendada korruptsioonivastane “nulltolerantsi” poliitika, eelkõige toetades igati OLAFi ja OIOSi (ÜRO siseauditi teenistus) poolt algatatud uurimisi.
               
            Piirkondlik ja rahvusvaheline koostöö
      
                  —
               
               
                  
                     Tagada täieulatuslik koostöö ICTYga.
                  
               
            
                  —
               
               
                  
                     Jätkata piirkondliku koostöö parandamist. Edasine integreerumine vabakaubanduslepingute piirkondlikku võrgustikku stabiilsuspakti Kagu-Euroopa kaubanduse liberaliseerimist ja hõlbustamist käsitleva vastastikuse mõistmise memorandumi raames kooskõlas Julgeolekunõukogu resolutsiooniga 1244. Alustada Kagu-Euroopa transpordi piirkondliku tuumikvõrgu vastastikuse mõistmise memorandumi rakendamist ja eelkõige võtta meetmeid koostöömehhanismide, muuhulgas juhtivkomitee ja Kagu-Euroopa Transpordi Vaatluskeskuse, loomiseks. Teha edusamme Kagu-Euroopa piirkondlikku energiaturgu käsitleva Ateena protsessi 2002. ja 2003. aasta memorandumite raames võetud kohustuste täitmiseks.
               
            Majanduslik olukord
      Turumajandus ja struktuurireformid
      
                  —
               
               
                  Määratleda Kosovo makromajanduslikud prioriteedid tihedas koostöös IMFga.
               
            
                  —
               
               
                  Taaselustada erastamisprotsess, et toetada majanduslikku arengut ja muuta siseinvesteeringud ahvatlevaks ning arendada selle saavutamiseks laiaulatuslik strateegia.
               
            Riigi rahanduse juhtimine
      
                  —
               
               
                  Arendada tehnilise abi süsteeme ja menetlusi, et tagada läbipaistvus, tõhusus ja parem kontroll riiklike kulutuste üle.
               
            
                  —
               
               
                  Kehtestada siseriiklike ja rahvusvaheliste rahaliste vahenditega seotud võimalike pettusjuhtumite ja muude eeskirjaderikkumiste tuvastamise, menetlemise ja edasise uurimise tõhus kord.
               
            EL Standardid
      Siseturg ja kaubandus
      
                  —
               
               
                  Jätkata poliitilise ja õigusraamistiku väljatöötamist kaubanduse ja kaubandusega seotud poliitikate jaoks, tagades vastavuse EL ja WTO nõuetele. Rakendada täielikult uus tollikoodeks. Võtta vastu siseriikliku kaubanduse seadus ja kaubanduse kontrolli seadus.
               
            Valdkondade poliitikad
      —   Keskkond:
      Valmistada ette põhjalik keskkonnaalane tegevuskava, eelkõige rahvatervise küsimuste osas, eesmärgiga ühtlustada nimetatud valdkond EL aquis’ga.
      Võtta vastu ja rakendada keskkonnamõju hindamist käsitlevad õigusaktid kooskõlas EL aquis’ga.
      —   Transport
      Valmistada ette ja võtta vastu transpordipoliitika raamistik, kaasa arvatud ühendvedusid käsitleva transpordistrateegia järkjärguline arendamine.
      Arendada tsiviillennuettevõte tegevust Pristina lennuväljal, selle personali ja rajatisi, et tagada nõuetele vastav turvalisus ning lennuvälja usaldusväärne ja vastutustundlik juhtimine.
      —   Energeetika
      Luua tõhusad ja toimivad juhtimisstruktuurid energeetikasektoris, et tagada Kosovo elektriettevõtja elujõulisus ja jätkusuutlikkus, eelkõige tõhustades oluliselt tulude kogumist.
      Justiits- ja siseküsimuste alane koostöö
      
                  —
               
               
                  Rakendada uus kriminaalkoodeks ja kriminaalmenetluse koodeks.
               
            KESKMISE TÄHTAJAGA PRIORITEEDID
      Poliitiline olukord
      Demokraatia ja õigusriik
      
                  —
               
               
                  
                     Parandada vastavust EL nõuetele: tõsta kõigi Kosovo institutsioonide suutlikkust kehtestada ja tõhusalt jõustada EL nõuetele vastavaid poliitikaid ja õigusakte, eelkõige tugevdades stabiliseerimis- ja assotsieerimisprotsessi raames Euroopa integratsiooniga tegelevaid struktuure.
               
            
                  —
               
               
                  
                     Tõhustada avaliku halduse reformi läbiviimist: viia ellu avaliku halduse reform, et tõhustada avalikku haldust ja luua professionaalne ja vastutustundlik avalik teenistus, mis oleks võimeline kvalifitseeritud personali ligi meelitama ja kinni hoidma. Tõsta kohalike omavalitsuste suutlikkust osutada tõhusalt ja õiglaselt teenuseid oma valijaskonnale.
               
            
                  —
               
               
                  
                     Tõhustada kohtureformi läbiviimist: tugevdada kohtusüsteemi ja õiguskaitseorganeid, eelkõige parandades infrastruktuuri, vahendeid ja väljaõpet. Muuta Kosovo justiitsinstituut elujõuliseks tulevikuga institutsiooniks, mis vastutab kohtualase väljaõppe eest. Tagada põhjaliku õigusabisüsteemi elujõulisus Kosovos. Parandada karistussüsteemi, pöörates eriti tähelepanu selle juhtimisele, kutseõppele ja taasintegratsioonikavadele.
               
            
                  —
               
               
                  
                     Korruptsioonivastane võitlus: rakendada kooskõlas Euroopa Nõukogu standarditega põhjalik korruptsioonivastane strateegia, mis hõlmab ennetusmeetmeid ja tõhusat uurimist ning kohtumenetlust, tõstes selleks eelkõige kohalikku suutlikkust.
               
            Inimõigused ja vähemuste kaitse
      
                  —
               
               
                  
                     Ombudsman: tagada ombudsmaniameti elujõulisus ja jätkuv sõltumatus Kosovos.
               
            
                  —
               
               
                  
                     Jätkuvalt edendada sõnavabadust: tagada avaliku ringhäälingu elujõulisus ja selle suutlikkus täita oma ülesannet kõigi rahvastikurühmade avalik-õigusliku ringhäälinguorganisatsioonina.
               
            
                  —
               
               
                  
                     Parandada vähemusrühmade kaitset: tagada vähemusrühmade elujõulisus ja nende võrdväärne osalemine Kosovo ühiskondlikus elus, eelkõige luues vajaliku raamistiku, et tagada kommunaal- ja universaalteenuste õiglane osutamine.
               
            Majanduslik olukord
      Turumajandus ja struktuurireformid
      
                  —
               
               
                  Tagada laenu- ja võlahalduse suutlikkus.
               
            
                  —
               
               
                  Töötada välja poliitiliste riskide tagatismehhanismid välisinvesteeringute kaasamise eesmärgil.
               
            
                  —
               
               
                  Arendada edasi kommunaalteenuste reguleerivat raamistikku, arvestades EL ja rahvusvahelisi standardeid, eelkõige võttes vastu ja rakendades täiendavaid õigusakte, menetlusi ja suuniseid. Tõsta regulatiivorganite haldussuutlikkust. Tagada, et reguleerivates ametites töötab sobiv kohalik personal ning arendada nende ülesannete täitmiseks vajalikke kutsealaseid oskusi ja tehnilisi vahendeid.
               
            
                  —
               
               
                  Arendada pangandussektori suutlikkust tagada majandusele pikaajaline rahastamine.
               
            
                  —
               
               
                  Arendada sotsiaalpoliitikat, et edendada tööhõivet ja sotsiaalset ühtekuuluvust, lahendada vaesuse ja sotsiaalse tõrjutusega seotud probleeme, parandada jätkuvalt sotsiaalseid standardeid ning arendada tõhusaid sotsiaalkaitsesüsteeme.
               
            
                  —
               
               
                  Suurendada jõupingutusi, et tagada statistikasüsteemi vastavus EL standarditele.
               
            Riigi rahanduse juhtimine
      
                  —
               
               
                  Arendada maksuameti suutlikkust, et suurendada tollimaksudeväliselt laekuvaid tulusid (otsene ja kaudne maksustamine), arendades maksusüsteemi järkjärguliselt EL standardite alusel. Alustada kehtivate maksuseaduste läbivaatamist ning töötada välja ja rakendada realistlik tegevuskava, et järk-järgult tõsta maksuameti haldussuutlikkust.
               
            
                  —
               
               
                  Tagada eelarvetsükli, toimimine, eelkõige suurendades suutlikkust eelarvet koostada ja seda täita. Tõsta Kosovo Assamblee suutlikkust osaleda tõhusalt riigi rahanduses. Tagada ühtlased kulutused kogu finantsaasta jooksul ning kasutamata rahaliste vahendite ülekandmine järgmisse aastasse.
               
            EL Standardid
      Siseturg ja kaubandus
      
                  —
               
               
                  Jätkata Kosovo õigusaktide järkjärgulist vastavusse viimist EL äriühinguõiguse acquis’ kõigi aspektidega.
               
            Valdkondade poliitikad
      —   Põllumajandus:
      Töötada välja reguleeriv raamistik ning asjakohased mehhanismid, et tagada toidu ohutus ja paranenud fütosanitaarkontroll kooskõlas vastavate EL standarditega ning samuti parandada Kosovo ekspordivõimalusi. Töötada välja poliitika ja reguleeriv raamistik toimiva maareformi toetamiseks. Avaldada toetust põllumajandusmaa kaitsmisele plaanivälise linnaarengu eest.
      —   Keskkond:
      Võtta vastu ja rakendada keskkonnaalane tegevuskava eesmärgiga viia nimetatud valdkond vastavusse EL acquis’ga.
      —   Transport
      Rakendada transpordipoliitika raamistik, kaasa arvatud ühendvedusid käsitleva transpordistrateegia järkjärguline arendamine.
      —   Energeetika:
      Töötada välja poliitika raamistik avaliku sektori-erasektori koostööks ning segainvesteeringuteks energeetikasektoris.
      Justiits- ja siseküsimuste alane koostöö
      
                  —
               
               
                  Tugevdada piirikontrolliasutuste vahelist koostööd ning tõsta veterinaar-, sanitaar- ja fütosanitaarstandardite rakendamise suutlikkust ühendatud piirikontrollistrateegia raames.
               
            
         (1)  EÜT L 306, 7.12.2000, lk 1. Määrust on muudetud määrusega (EÜ) nr 2415/2001 (EÜT L 327, 12.12.2001, lk 3).
      
         (2)  Ei hõlma Kosovot, nagu on määratletud ÜRO Julgeolekunõukogu 10. juuni 1999. aasta resolutsioonis 1244.